‘Sluipmoord-poging’ op politikusArgieffoto Die Suid-Afrikaanse Kommunistiese Party (SAKP) het gesê Solly Mapaila, die party se tweede adjunkhoofsekretaris, was tydens die gedenkdiens vir Chris Hani amper die slagoffer van ‘n vermeende sluipmoordenaar. Alex Mashilo, woordvoerder van die SAKP, het gesê die man was deel van ŉ groep mense wat Mapaila uitgejou het toe hy op die verhoog by die gedenkdiens verskyn het. “Die man was onbewus van die beeldmateriaal wat tydens die verrigtinge geneem is. Hy het sy idee laat vaar ná dit geblyk het dat iemand hom in kennis gestel het dat ander kon sien waarmee hy besig was,” het Mashilo gesê. Mapaila het glo ook ŉ sambreel by hom gedra weens die swaar reën en storm wat ten tyde van die gedenkdiens aan die gang was. “Hy was net vinnig op die verhoog en het toe aangekondig dat hy as gevolg van die swaar reën nie sy boodskap kon lewer nie. Daarna het hy die verhoog verlaat.” het Mashilo gesê. Volgens hom het dit die vermeende sluipmoordenaar se aandag afgetrek. Mashilo sê die SAKP is van mening dat daar ŉ georkestreerde plan is om enige iemand wat hulle teen die ANC uitspreek te laat stilmaak. Die SAKP het die optrede van die vermeende sluipmoordenaar ten sterkste veroordeel en het aangedui dat hulle klagtes by die polisie aanhangig sal maak. Die SAKP en Cosatu het al Zuma se kop geëis.